b"\n_START_ARTICLE_\nWilliam Martin (naturalista)\n_START_SECTION_\nBiografia\n_START_PARAGRAPH_\nMartin nasqu\xc3\xa9 a Mansfield el 1767. El seu pare treball\xc3\xa0 en el negoci de les mitges, per\xc3\xb2 va abandonar i va esdevenir actor a Irlanda sota el nom de Joseph Boot. Tamb\xc3\xa9 era un inventor i pintor de retrats. Va morir a Londres el 1797. La mare de Martin, nascuda a Mallatratt, tamb\xc3\xa9 era actriu._NEWLINE_Mentre encara era un nen ja va apar\xc3\xa8ixer sobre l'escenari, primer com a dansaire i m\xc3\xa9s tard recitant texts. Martin va aprendre de delineant amb James Bolton a Halifax. Des de 1782 a 1785 va estar amb un grup d'actors de Derbyshire: all\xc3\xad hi conegu\xc3\xa9 White Watson, amb el qual treballaria m\xc3\xa9s tard sobre f\xc3\xb2ssils de la regi\xc3\xb3. El seu treball amb f\xc3\xb2ssils i hist\xc3\xb2ria natural va comportar que Martin fos adm\xc3\xa8s com a soci de la Societat Linneana de Londres. Igual que Watson, Martin fou influenciat pel treball del ge\xc3\xb2leg John Whitehurst originari de Derbyshire. Whitehurst havia publicat An Inquiry into the Original State and Formation of the Earth (Tractat sobre l'estat original i la formaci\xc3\xb3 de la Terra) el 1778, obra que contenia un important ap\xc3\xa8ndix que tractava Observacions generals sobre els estrats de Derbyshire. De totes maneres, fou Abraham Mills qui f\xc3\xa9u canviar Martin de la zoologia a la paleontologia una mica abans de l'any 1789. Martin public\xc3\xa0 Figures i descripcions de petrificacions de Derbyshire el 1793._NEWLINE_Martin va escriure unes publicacions conjuntes amb White Watson, per\xc3\xb2 l'associaci\xc3\xb3 no va funcionar massa b\xc3\xa9, ja que Watson creia que no rebia prou cr\xc3\xa8dit. Martin va publicar m\xc3\xa9s tard una part del treball de Watson sobre f\xc3\xb2ssils posant nom\xc3\xa9s el seu propi nom i sense donar cr\xc3\xa8dit a Watson. Martin va tenir sis fills amb la seva \xc2\xabmalaurada, per\xc3\xb2 interessant\xc2\xbb muller que, com els seus pares, havia passat per dalt els escenaris abans del seu segon casament amb Martin, el 1797. El 1798 nasqu\xc3\xa9 el seu fill William Charles Linnaeus Martin: se li don\xc3\xa0 el nom Linnaeus en honor a l'inter\xc3\xa8s de Martin en la classificaci\xc3\xb3 d'\xc3\xa9ssers vius. El seu fill escriuria de gran nombrosos llibres sobre hist\xc3\xb2ria natural i esdevindria cient\xc3\xadfic i membre de la Zoological Society of London._NEWLINE_Martin treballava de mestre; inicialment estigu\xc3\xa9 empleat a Burton-on-Trent (1798), m\xc3\xa9s tard a Buxton i, finalment, el 1805 es va mudar a Macclesfield, on ensenyava a l'escola Macclesfield Grammar School. L'inter\xc3\xa8s de Martin en la natura no disminu\xc3\xafa i solia enviar objectes a James Sowerby, que els il\xc2\xb7lustrava per ell._NEWLINE_Martin va fer algunes petites actuacions fins al 1809, i va ser propietari d'un quart de la participaci\xc3\xb3 del Teatre de Buxton. El 1809 va publicar Petrifacta Derbiensia, text que dedic\xc3\xa0 a Joseph Banks. Petrifacta Derbiensia contenia il\xc2\xb7lustracions, les primeres en color, que van ajudar Martin a descriure els f\xc3\xb2ssils i les pedres calc\xc3\xa0ries carbon\xc3\xadferes que havia estudiat a Derbyshire. La identificaci\xc3\xb3 quedava poc certa: el corall rug\xc3\xb3s es creia que era possiblement un tipus de bamb\xc3\xba encara sense descobrir._NEWLINE_Petrifacta Derbiensia presenta un altre f\xc3\xb2ssil que Martin consider\xc3\xa0 un tipus de n\xc3\xa0util refor\xc3\xa7at. Explica que l'oncle i els treballadors de White Watson a la pedrera de marbre negre d'Ashford anomenaven alguns dels f\xc3\xb2ssils \xc2\xabcues de cocodril\xc2\xbb, ja que creien que eren les restes de petites cues d'aquest animal; Martin desmentia aquestes afirmacions. _NEWLINE_Martin tamb\xc3\xa9 va publicar Outlines of an Attempt to establish a Knowledge of Extraneous Fossils on Scientific Principles (Nocions generals d'un intent d'establir coneixement de f\xc3\xb2ssils estranys amb principis cient\xc3\xadfics) el 1809. Martin havia publicat el primer estudi cient\xc3\xadfic sobre f\xc3\xb2ssils i paleontologia en angl\xc3\xa8s, i va trobar-se amb John Farey per debatre sobre la possibilitat d'un esfor\xc3\xa7 com\xc3\xba per crear un mapa geol\xc3\xb2gic de Derbyshire. Una malaltia que afect\xc3\xa0 Martin, per\xc3\xb2, ho va impedir; va morir a Macclesfield el 31 de maig del 1810. Fou enterrat a l'esgl\xc3\xa9sia Christ Church, Macclesfield, i es dugu\xc3\xa9 a terme una recaptaci\xc3\xb3 de diners per poder cuidar de la seva dona i els seus fills.\n_START_SECTION_\nLlegat\n_START_PARAGRAPH_\nEl treball de Martin sobre braqui\xc3\xb2podes comport\xc3\xa0 la creaci\xc3\xb3 el 1844 del g\xc3\xa8nere Martinia, anomenat en honor seu. Set anys despr\xc3\xa9s Martin fou recordat de nou quan es pos\xc3\xa0 nom al f\xc3\xb2ssil de Derbyshire Lithostrotion martini."